### Resume

Som en del af gentænkningen af den kollektive trafik godkendte Teknisk Udvalg 20. juni 2023 pkt. 142, forslag til rutenet for busruterne i Vejle Kommune. Dette rutenet danner baggrund for forslag til køreplanerne, som skal træde i kraft 28. juni 2024. Forslagene til køreplaner sendes i høring i perioden 6. september til 18. oktober 2023 med henblik på endelig godkendelse af køreplanerne på udvalgsmødet den 12. december 2023.

### Sagsfremstilling

Teknisk Udvalg godkendte som en del af gentænkningen af den kollektive trafik, 20. juni 2023, pkt. 142 forslag til rutenet for busbetjeningen i Vejle. Med udgangspunkt i dette rutenet har Sydtrafik udarbejdet forslag til køreplaner, som skal træde i kraft til 28. juni 2024. Der er udarbejdet forslag til køreplaner for ni buslinjer. De øvrige ruter, herunder skolebusruterne ændres ikke.

Forslagene til kørselsomfang og frekvens er udarbejdet med udgangspunkt i de godkendte principper for gentænkning af den kollektive trafik, samt de økonomiske rammer. Som oplyst på mødet 20. juni forventes gentænkningen at give en besparelse på 7,5 mio. kr. Afhængig af udviklingen i passagertallet og omkostningsindekset forventes samlet set en udfordring op i mod 11 mio. kr. årligt.

Nedenstående tabel giver en skematisk oversigt over frekvens og driftsperiode for de ændrede ruter:

![](data:image/png;base64...)

Figur 1: Oversigt over frekvens og driftsperiode for de ændrede ruter

I forhold til det godkendte rutenet har det, efter prøvekørsler været nødvendigt at foretage mindre justeringer i rutenettet, således der ikke køres via [adresse] og [adresse] på [adresse]. Ændringerne vil betyde, at der bruges 1-2 minutter mere pr. afgang på linje 2,6,4 og 11.

Forslag til køreplaner sendes i offentlig høring, herunder lokalråd, Ældrerådet og Handicaprådet i perioden 6. september til 18. oktober 2023 med henblik på endelig godkendelse af køreplanerne 12. december 2023.

Gentænkningen af den kollektive trafik er baseret på ni principper, herunder strategiske ovevejelser omkring gode knudepunkter med attraktive stiforbindelser og opkobling af byudviklingsområder. Disse overvejelser er også en del af det grønne visionstillæg til mobilitetsplanen under det bærende element "Et fleksibelt og målrettet tilbud om kollektiv trafik". Forvaltningen anbefaler, at disse strategiske overvejelser indgår som en del af det videre arbejde med visionstillægget.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Kollektiv trafik mindsker transportspild ved at samle flere mennesker. På den måde medvirker kollektiv trafik til færre biler på vejene, og reducerer dermed CO2 udledning og trængsel.

### Teknik- og Miljødirektøren indstiller,

|  |  |
| --- | --- |
| at | udvalget godkender forslag til køreplaner, |
| at | forslag til køreplaner sendes i offentlig høring i perioden 6. september til 18. oktober med henblik på endelig godkendelse 12. december 2023, og |
| at | de strategiske overvejelser om den kollektive trafik indgår som en del af arbejdet med det grønne visionstillæg. |

### Beslutning

Kortbilagene opdateres jf. input på udvalgsmødet.

Godkendt, med den bemærkning at der løbende ønskes opdaterede trafiktal/passagertal fra Sydtrafik.

Åbjørn Bertelsen og Palle Jespersen undlod at stemme.